KIRJALLINEN KYSYMYS E-0299/03 esittäjä(t): Olivier Dupuis (NI) komissiolle. www.savechechnya.org-sivuston sulkeminen Venäjän federaatiossa.



Virallinen lehti nro 161 E , 10/07/2003 s. 0206 - 0207



KIRJALLINEN KYSYMYS E-0299/03 esittäjä(t): Olivier Dupuis (NI) komissiolle (7. helmikuuta 2003) Aihe: www.savechechnya.org-sivuston sulkeminen Venäjän federaatiossa Venäläinen Internet-yhteydentarjoaja Mastak.Ru päätti 21. tammikuuta sulkea www.savechechnya.org-sivuston, jota kansalaisjärjestöjen neuvosto käytti tiedotuskanavanaan. Internet-yhteydentarjoajan edustaja Galina Borisova selitti Mastak.Ru:n päätöstä seuraavasti: yrityksemme on aina pyrkinyt pysymään politiikan ulkopuolella ja teidän sivustonne on jossakin määrin venäläisvastainen, mikä vaikeuttaa vakavasti toimintaamme. Kyseisellä sivustolla, jolla annettiin puolueetonta tietoa Tetenian humanitaarisesta ja poliittisesta tilanteesta ja vastustettiin tätä Kaukasian tasavaltaa vastaan käytävää sotaa, ei ole koskaan esitetty minkäänlaisia venäläisvastaisia mielipiteitä. Sivuston sulkeminen rikkoo Venäjän ja Tetenian kansalaisten ja minkä tahansa muun kansallisuuden edustajien oikeutta vapaan ja puolueettoman tiedon välittämiseen. Se rikkoo jälleen kerran Venäjän federaation kansalaisten perusvapauksia ja -oikeuksia sekä Venäjän federaation tekemiä kansainvälisiä sitoumuksia ja rajoittaa entisestään kansalaisjärjestöjen toimintavapautta. Se myös rajoittaa entistä enemmän mahdollisuuksia saada tietoa niistä lukuisista väärinkäytöksistä, joihin Venäjän sotajoukot ja puolisotilaalliset joukot ovat sortuneet Teteniassa. Mitä tietoja komissiolla on asiasta? Onko komissio pyytänyt Venäjän viranomaisilta selvityksiä tästä uudesta mielivaltaisesta päätöksestä, joka rikkoo mielipiteen- ja ilmaisuvapautta? Mitä komissio aikoo tehdä vaikuttaakseen Venäjän federaation viranomaisiin siten, etteivät nämä enää jatkuvasti puuttuisi Venäjän federaation kansalaisten perusoikeuksiin, kansalaisoikeuksiin ja poliittisiin oikeuksiin? Christopher Pattenin komission puolesta antama vastaus (28. helmikuuta 2003) Komissio on tietoinen siitä, että yksityinen venäläinen Internet-palveluntarjoaja on päättänyt sulkea teteenien kansallisen pelastuskomitean ja kansalaisjärjestöjen neuvoston Internet-sivut niiden väitetyn venäläisvastaisen sisällön vuoksi. Komissio ei kuitenkaan ole tietoinen siitä, että viranomaiset olisivat painostaneet asianomaista palveluntarjoajaa sulkemaan kyseiset sivut. Näin ollen näyttäisi siltä, että kysymys on ratkaistava asianomaisten itsensä kesken. Komissio on kuitenkin erittäin huolestunut siitä, että sananvapauteen ja vähemmistöihin erityisesti teteeneihin kohdistuvat suvaitsemattomuuden ilmentymät ovat Venäjällä lisääntymään päin. Komissio on ilmaissut huolensa Venäjän viranomaisille useaan otteeseen ja aikoo tehdä niin jatkossakin. Se on myös antanut merkittävää asiantuntija-apua tiedotusvälineiden riippumattomuuden edistämiseksi esimerkiksi antamalla toimittajille koulutusta objektiivisten raportoinnin ja ammattietiikan aloilla. Komissio aikoo jatkaa tiedotusvälineiden riippumattomuuden tukemista tietyillä Venäjän alueilla osana ponnistelujaan venäläisen kansalaisyhteiskunnan aseman vahvistamiseksi. Komissio seuraa sananvapauden tilan kehittymistä Venäjällä jatkossakin tiiviisti.